ปล่อยพันธุ์ปลาน้ำจืดในพื้นที่กรุงเทพฯ 6 จุด  3 ล้านตัว ตั้งเป้าฟื้นฟูความอุดมสมบูรณ์ของแหล่งน้ำ สร้างรายได้แก่ประชาชน
นายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ กล่าวภายหลังเป็นประธานกิจกรรมปล่อยพันธุ์ปลาน้ำจืด “โครงการฟื้นฟูทรัพยากรพันธุ์ปลาน้ำจืด” ณ โรงเรียนสุเหร่าศาลาแดง เขตหนองจอก กรุงเทพฯ ว่า รัฐบาลมุ่งเน้นการฟื้นฟูความอุดมสมบูรณ์ของทรัพยากรสัตว์น้ำและคงความหลากหลายทางชีวภาพ รวมทั้งต้องการคุ้มครองและสร้างแหล่งที่อยู่อาศัยสัตว์น้ำ เพื่อบริหารจัดการทรัพยากรประมงน้ำจืดให้เกิดประสิทธิภาพอย่างยั่งยืน กระทรวงเกษตรฯ โดยกรมประมง ให้ความสำคัญกับการส่งเสริมและพัฒนาการเพาะเลี้ยงสัตว์น้ำเช่นกัน มุ่งหวังที่จะสร้างรายได้ให้แก่เกษตรกรและสร้างความสมดุลให้กับระบบนิเวศอย่างต่อเนื่อง ประกอบกับสร้างความตระหนักรู้แก่ชุมชนและประชาชนในพื้นที่ให้เห็นคุณค่าของทรัพยากร ตลอดจนการมีส่วนร่วมในการอนุรักษ์และฟื้นฟูทรัพยากรสัตว์น้ำ จึงได้จัดกิจกรรมปล่อยพันธุ์ปลาน้ำจืด ภายใต้โครงการฟื้นฟูทรัพยากรพันธุ์ปลาน้ำจืดในวันนี้ จำนวนทั้งสิ้น 3 ล้านตัว ใน 6 จุดพื้นที่กรุงเทพฯ ครอบคลุม 3 เขต ได้แก่ เขตหนองจอก เขตมีนบุรีและเขตลาดกระบังจากการลงพื้นที่เขตหนองจอกที่ผ่านมา ได้แก้ไขปัญหาเรื่องขาดแคลนน้ำให้แก่เกษตรกรและพบว่าในพื้นที่ดังกล่าวมีแหล่งน้ำสาธารณะโดยรอบ ประกอบกับกระทรวงเกษตรและสหกรณ์ มีนโยบายในการช่วยเหลือและบรรเทาผลกระทบของเกษตรกรจากสถานการณ์การแพร่ระบาดของโรคโควิด-19 จึงได้มอบหมายให้กรมประมงจัดกิจกรรมปล่อยพันธุ์ปลาน้ำจืด ภายใต้โครงการฟื้นฟูทรัพยากรพันธุ์ปลาน้ำจืดขึ้น ในแหล่งน้ำสาธารณะ ครอบคลุมเขตหนองจอก มีนบุรีและลาดกระบัง รวมปล่อยพันธุ์ปลาทั้งสิ้น 3 ล้านตัว เพื่อเป็นแหล่งอาหารและสร้างรายได้แก่เกษตรกรและประชาชนในบริเวณนี้นอกจากนี้ ยังใช้โอกาสลงพื้นที่มาดูเรื่องราคาพืชผลทางการเกษตร ซึ่งส่วนใหญ่เป็นข้าวและต้องพึ่งพาน้ำในการทำการเกษตร ซึ่งเจ้าหน้าที่ในสังกัดกระทรวงเกษตรฯ ได้ลงพื้นที่ติดตาม เพื่อส่งเสริมเกษตรกรให้ปลูกพืชใช้น้ำน้อยชนิดอื่นเป็นการหมุนเวียนและสร้างรายได้ โดยการขายผ่านช่องทางออนไลน์ต่างๆ หวังเพิ่มมูลค่าสินค้าเกษตร เพิ่มรายได้ให้เกษตรกรอย่างยั่งยืนอีกด้วย